text: DGI: Kommuner bør hjælpe med kontingentet
  09 marts 2018 kl. 20.13
  DGI kritiserer, at mange kommuner ikke giver tilskud til udsatte børn og unges medlemskab af en idrætsforening.
  Næsten halvdelen af landets kommuner har hverken fritidspas eller andre tilbud til trængte børn og unge, der ikke har råd til at melde sig ind i foreningslivet. I Syd- og Sønderjylland har fire ud af 14 kommuner en fritidspas-ordning, hvor der ydes tilskud til kontingentbetaling i sportsklubben. Andre fem kommuner har slet ingen tilbud af den art, mens de sidste fem kommuner har et tilbud, der ligner meget. (Se oversigt i bunden af artiklen)
  Sidste år fik DGI’s pulje “Foreningsliv for alle” i alt 347 ansøgninger, og organisationen har svært ved at imødekomme alle ansøgninger.
  - Vi synes, at kommuner skal prioritere det højere at yde tilskud til denne gruppe af børn og unge, som ikke har råd til at gå til fodbold eller lignende, siger Christoffer Riis Svendsen, DGI Sydøstjylland, til TV SYD.
  - Det er enormt ærgerligt, hvis disse mennesker slet ikke finder ind i foreningslivet. For så kommer de ikke til at nyde godt af det, som foreningslivet kan: nemlig et sundt liv, fællesskab og en vej ud af af ensomhed, siger han.
  I 2017 delte DGI knap 100.000 kr. ud til knap 150 børn og unge i Syd- og Sønderjylland. Tilskuddene gik primært til kontingent, men også til udstyr og træningslejre.
  Paw Amdisen (SF), Horsens Byråd: "Jeg synes egentligt, DGI kommer med en legitim kritik."
  Horsens Kommune på vej
  Horsens er en af de kommuner, der ikke yder tilskud til medlemskab af en forening for de, som har svært ved at betale selv.
  Lokalpolitikeren Paw Amdisen (SF) tager kritikken far DGI alvorligt.
  - Jeg synes egentligt, DGI kommer med en legitim kritik. Det er et område, vi godt kunne have mere fokus på, siger han til TV SYD.
  Det blev skrevet ind i sidste års budgetaftale, at det skulle undersøges at gøre Horsens til DGI-visionskommune.
  - Det skal drøftes på næste økonomiudvalgsmøde, og jeg tror, der er flertal for det, fortæller han.
  Som visionskommune forpligter man sig på at intensivere samarbejdet med foreningerne.
  - Det skulle gerne resultere i, at flere bliver idrætsaktive. Her kunne vi overveje at støtte nogle, der ikke har råd, uddyber han.
   
  Sådan ser det ud i Syd- og Sønderjylland:
  Billund
  Ingen formelle tilbud, men Billund støtter børn, hvis familien har en sag ifølge §52.
  Esbjerg
  Ingen fritidspas. Men et tilbud, som ligner meget. Desuden henviser de til andre tilbud/aktører i kommunen
  Fanø
  Ingen formelle tilbud
  Fredericia
  Fritidspas + henviser til øvrige tilbud/aktører i kommunen
  Haderslev
  Ingen fritidspas. Men et tilbud, som ligner meget. Desuden henviser de til andre tilbud/aktører i kommunen
  Hedensted
  Ingen fritidspas. Men henviser til andre tilbud/aktører i kommunen
  Horsens
  Ingen fritidspas. Men henviser til andre tilbud/aktører i kommunen
  Kolding
  Fritidspas + henviser til øvrige tilbud/aktører i kommunen
  Sønderborg
  Fritidspas + henviser til øvrige tilbud/aktører i kommunen
  Varde
  Ingen fritidspas. Men et tilbud, som ligner meget. Desuden henviser de til andre tilbud/aktører i kommunen
  Vejen
  Ingen fritidspas. Men henviser til andre tilbud/aktører i kommunen
  Vejle
  Ingen fritidspas. Men et tilbud, som ligner meget. Desuden henviser de til andre tilbud/aktører i kommunen
  Aabenraa
  Fritidspas
  Tønder
  Ingen fritidspas. Men henviser til andre tilbud/aktører i kommunen
  (Kilde: Pilgaard, Maja (2018). Aktører, der arbejder med idræt for socialt udsatte. (UNDER UDARBEJDELSE). København: Idrættens Analyseinstitut.)
  